1479 (= 1478) .. Item in desseme sulven iare de van Neugarden in Ruslant myt eren thogewanten togen myt herschilde in Vynlant des rikes to Sweden unde bedreven dar unerleken, schendegen homud, wente velen vrouwen sneden se af de bruste, velen mannen sneden se up de buke unde leten dat yngeweide vallen up de erden, unde ander vele quades deden se mit rove vnde mit brande. Darna nicht lange tid dat rike van Sweden makede ene grote hervard iegen de van Neugarden unde de Russen, unde togen yn unde brenden unde deden groten schaden. Tho lesten quam it to stride; men de Russen legen under unde vorloren grod volk; wol sos dusent wurden veltvluchtich unde wolden over iss, men do se dar mydden uppe weren, do brak dat iss, vnde se vordrunken alle.